DA Den Europæiske Unions Tidende CE 88/357

(2004/C 88 E/0363)

SKRIFTLIG FORESPØRGSEL P-1607/03

af Antonio Tajani (PPE-DE) til Kommissionen

(7. maj 2003)

Om: Gentagne menneskerettighedskrænkelser i Cuba

De første måneder i 2003 besluttede det cubanske kommunistiske regime at kvæle den demokratiske modstand fra journalister, dissidenter og menneskerettighedsforkæmpere. Den 18. marts arresterede Fidel Castros politi hen ved firs personer, der protesterede mod mangelen på demokrati.

Den 1. april kaprede 11 dissidenter en færge for at flygte til USA; 10 dage senere blev 3 unge cubanere, der havde deltaget i denne aktion, skudt.

De følgende uger skærpedes kritikken af de umenneskelige forhold i de cubanske fængsler. En anmodning fra FN om tilladelse til at besøge de cubanske fængsler for at kontrollere, om menneskerettighederne respekteres, blev blankt afvist af Castro. Ifølge den cubanske kommission for menneskerettigheder og forsoning findes der hen ved 300 politiske fanger i Cuba.

Hvilke initiativer vil Kommissionen tage for at bidrage til beskyttelsen af menneskerettighederne i Cuba?

Vil Kommissionens formand rette direkte henvendelse til Fidel Castro for at udvirke, at repræsentanter for Kommissionen og Parlamentet kan undersøge, hvordan EU's samarbejdsmidler anvendes?

Hvordan vil Kommissionen beskytte rettighederne for de europæiske borgere, der lever og arbejder i Cuba?

Vil Kommissionens formand støtte anmodningen fra 31 italienske MEP'er om indgåelse af en samarbejdsaftale mellem EU og den cubanske diktator uden nogen forebyggende kontrol af de cubanske institutioners demokratiske karakter?

Svar afgivet på Kommissionens vegne af Poul Nielson

(18. juni 2003)

De seneste arrestationer af et stort antal cubanske dissidenter, domstolenes urimelige behandling af deres sager, de vilkårlige og alt for hårde domme samt henrettelsen af tre cubanske statsborgere, som var anklaget for at have kapret en cubansk færge, er blevet mødt med en omgående, bestemt og gentagen reaktion fra Den Europæiske Union. Kommissionen har aktivt og fuldt ud støttet de foranstaltninger, som er blevet truffet i denne forbindelse.

Kommissionen har sammen med medlemsstaterne i stærke vendinger fordømt disse arrestationer i en erklæring, der blev offentliggjort den 26. marts 2003 og fulgt op af en EU-demarche i Havana, som indtrængende henstillede til de cubanske myndigheder at løslade fangerne øjeblikkelig. En anden EU-demarche fandt sted i Havana den 18. april 2003 som opfølgning på en udtalelse fra udenrigsministrene den 14. april 2003.

Der er for nylig blevet vedtaget andre foranstaltninger, bl.a. begrænsninger af besøg på højt niveau.

Kommissionen besluttede den 30. april 2003 at udsætte behandlingen af Cubas ansøgning om at tiltræde Cotonou-aftalen for således at tilkendegive, at den seneste udvikling ikke bidrager til at fremme samarbejdet mellem EU og Cuba.

De cubanske myndigheder besluttede den 16. maj 2003 at trække deres ansøgning tilbage.

Hvad angår EU's samarbejdsstøtte til Cuba, er der for nylig blevet åbnet en delegation i Havana, der vil gøre det muligt på nært hold at følge anvendelsen af EU-midlerne. Samarbejdet med EU har siden 2000 fokuseret på projekter til fremme af en økonomisk reform og udvikling af civilsamfundet. Syv af de projekter, som Kommissionen finansierer i Cuba, blev overvåget af et hold uafhængige observatører, der blev udsendt af Kommissionen i 2002, og det er planlagt at udsende et nyt hold observatører i tredje kvartal af 2003.

Beskyttelsen af europæiske borgeres rettighederne i Cuba påhviler imidlertid de respektive nationale myndigheder.